子彈

子彈係指用喺槍、炮，發射拋射物體嘅消耗品。

現代嘅子彈通常由以下各部份組成：彈頭、彈殼、火藥、同埋底火。

彈頭 - 實際射向目標嘅物件
 彈殼 - 裝載住所有部件嘅外瞉
 火藥 - 提供將彈頭射出去嘅動力嘅化學物品
 底火 - 引燃火藥嘅部件

彈頭(bullet)經常俾人錯誤用嚟指一整粒子彈。

現代子彈設計

工作原理
彈殼喺各個方向緊貼住槍膛。當撞針撞擊底火，底火嘅化合物「爆燃」。燃燒嘅氣體透過一個窿仔點燃彈殼裏面嘅火藥。

火藥燃燒產生大量氣體。呢啲氣體產生相當大嘅壓力並且推動彈頭嘅底部。由於槍管方向嘅阻力最細，所以壓力會將彈頭推出槍管。彈頭離開槍管之後，槍膛壓力下降到同大氣壓差唔多嘅水平。已因受熱而擴張咗嘅彈殼，逐漸縮細至原來尺寸，以便將彈殼從槍膛退出。

彈殼
目前嚟講，銅係最常用嘅材料。鋁同鐵都有，不過少好多。

彈殼依照同彈頭接合處有無向內收縮而分為「瓶頸式」同「直壁式」。

依照尾端底板嘅形狀分為五種形式，有「縮緣式」、「無緣式」、「半凸緣式」、「凸緣式」以及「帶式」。所謂凸緣、無緣或者縮緣係指彈殼底板嘅直徑同彈殼直徑之間嘅關係，以縮緣式底板為例，底板邊緣直徑明顯細過彈殼主體直徑；無緣式底板邊緣直徑同彈殼主體直徑相同或極之相近，底板同彈殼主體之間有一條凹入去嘅退殼槽；半凸緣式底板邊緣直徑明顯大過彈殼主體直徑，不過仍然有退殼槽；凸緣式底板邊緣直徑明顯大於彈殼主體直徑，而且無退殼槽；帶式除咗有類似無緣式底板嘅底部外，退殼槽前重有一條帶狀環。

史
基本上有槍就有彈。有關應用子彈嘅西方歷史記載可以追朔到十四、十五世紀。當年所謂嘅「子彈」係一粒鉛彈同埋份量夠發射一次嘅黑火藥包喺紙造嘅圓筒裏面。呢種「子彈」用喺「前膛裝彈式滑膛槍」。裝呢尐子彈入支槍嘅時候，射手需要先咬開紙筒嘅另一端，將裏面嘅火藥由槍管倒入槍膛入面，再將粒鉛彈塞入槍管，然後用一條竿將鉛彈推到入槍膛並且壓實尐火藥，跟住將支槍嘅撞鎚拉後，再將少少火藥倒喺撞鎚會打落去嘅碟仔度。開槍嘅時候，射手拉個扳機釋放撞鎚，撞鎚上面有一粒打火石，打落碟仔上面嘅火藥，碟仔上面嘅火藥爆燃，燃燒嘅氣體由碟仔旁邊一個窿仔進入槍膛、點着裏面嘅火藥，裏面嘅火藥燃燒、產生大量氣體同壓力，將鉛彈推出槍管。如果重需要開第二槍，上面嘅裝彈同開槍程序就要重新再做一次。

到咗約莫十八世紀，開始出現用一粒銅杯仔裝住起爆用嘅火藥，用嚟取代打火石。當撞鎚打落槍身旁邊一個有窿嘅柱體，銅杯仔裏面嘅火藥撞擊柱體而爆，燃燒嘅氣體會點着槍膛裏面嘅火藥。

紙殼子彈

之後，瑞士人Jean Samuel Pauly同法國人François Prélat喺法國巴黎製造第一粒包含彈頭、起爆藥、火藥、同彈殼嘅子彈。子彈由槍膛後面裝入，並且由槍裏面一支撞針擊發 Pauly made an improved version, protected by a patent, on 29 September 1812.。

金屬殼子彈

法國人Louis-Nicolas Flobert喺1845年發明第一種邊緣底火子彈。但呢種子彈無火藥，純粹靠底火嘅起爆藥將彈頭推出。

1857年，Flobert嘅子彈衍生出.22 Short。史密夫威爾信公司設計並製造咗發射.22 Short嘅Smith and Wesson Model 1轉輪手槍。

到咗1866年，美國人Hiram Berdan發明第一種中放置喺子彈底板中心嘅底火，於是產生咗中心底火子彈。

無殼子彈

1989年，德國軍火製造商Heckler & Koch為研究佢哋嘅G11突擊步槍，曾經試過研究一種4.73×33mm正方形無殼子彈，但未能取得成果。

三角型子彈

「Tround」係一種由美國人David Dardick喺1958年設計出嚟嘅三角型子彈，用喺佢設計嘅Dardick 1100同Dardick 1500兩款手槍度。

霰彈 

霰彈係一種為咗一次過發射好多粒彈頭而造出嚟嘅子彈。霰彈嘅口徑通常講「基柱」，1「基柱」等於一個一磅重嘅鉛球嘅直徑。常見嘅霰彈口徑係12基柱，即係等於一個1/12磅鉛球嘅直徑。少數霰彈會用英寸表示佢嘅直徑，例如.410英寸霰彈。

子彈入門
 Cartridge Collectors
 European Ammunition Box Translations